Ayol dono bo`lsa – oilada ham, jamiyatda ham hamjihatlik, o`sish, yuksalish bo`ladi

Qashqadaryo viloyati hokimi Azimov Murotjon Berdialievichning 8 mart – Xalqaro xotin qizlar kuni munosabati bilan bayram tabrigi yo`lladi. Tabrik matnini Qashqadaryo viloyati hokimligining Matbuot xizmati e`lon qildi:
Assalomu alaykum, aziz onaxonlar, munis opa singillar, qadrli mehmonlar!
Avvalo, barchangizni go`zallik, ezgulik, mehr bayrami 8 mart – Xalqaro xotin-qizlar kuni bilan tabriklayman.
Eng samimiy tilaklarimni bildiraman. Hamisha bahor kabi ochilib, qalblarga yaratish, yangilanish ishqini berib, hayotdan rozi bo`lib yashash nasib etsin.
Dunyoda turli tahlika va ziddiyatlar kuzatilayotgan bir paytda, barcha onajonlarning dilida va tilida turgan ezgu duoga biz ham qo`shilamiz: Jahonda tinchlik bo`lsin!
Azaldan mamlakatimizda aziz va mo``tabar ayol zotini ulug`lash, opa-singillarimizning davlat va jamiyat hayotida tutgan o`rni va nufuzini oshirishga e`tibor qaratib kelinadi. Oilalarda ma`naviy-axloqiy muhitni mustahkamlash, farzandlarimizni ona Vatanga muhabbat, milliy va umuminsoniy qadriyatlarga hurmat ruhida tarbiyalashda kamarbasta bo`lgan xotin-qizlarimizni munosib qadrlash ishi barcha tadbirlarning avvali bo`lib kelgan.
Keyingi yillarda vatanimiz taraqqiyoti, ertangi rejalar haqida so`z ketsa, “Yangi O`zbekiston”, “Inson qadri uchun” iborasi baralla tilga olinyapti. Bu bejizga emas, albatta. Uchinchi Renessans poydevorini barpo etish, millat taqdiri, yurt istiqbolini belgilovchi eng ustuvor yo`nalishlar, yirik loyihalar haqida fikrlashilayotgan bir paytda, biz nuroniy otaxon. onaxonlarning tajribasi, saboqlari, zukko xotin-qizlarimizning faoliyati, bilimi va ishtirokiga tayanamiz.
Ularning hamfikr, hamkor ekanidan bitmas tuganmas kuch, rag`bat olamiz.
“Ayolni e`zozlash - ezgulik va adolat mezoni” degan ulug`vor g`oyani joriy etishda yurtimiz aholisining qariyb yarmini tashkil etadigan ayollarning qonuniy huquq va manfaatlarini himoya qilish, xotin-qizlarning jamiyatdagi o`rni va nufuzini oshirish, iste`dodi va iqtidorini qo`llab-quvvatlash, onalik va bolalikni himoya qilish davlat siyosatining asosi sanaladi.
Barchamiz his qiladigan hayotiy haqiqat bor: Ayol dono bo`lsa – oilada ham, jamiyatda ham hamjihatlik, o`sish, yuksalish bo`ladi. Mehr-muhabbat mustahkamlanadi. El yurtimiz uchun fidoyi o`g`il-qizlar kamolga etadi.  
Ma`rifatparvar bobomiz Abdulla Avloniy “Tarbiya beruvchining o`zi, avvalo, tarbiyalangan bo`lishi kerak”, deydilar.
Tarix sahifalaridan bizga ma`lumki, hukmdorlar, bo`lgusi shahzodalarning tarbiyasi iymonli, fozila ayollarga topshirilgan. Farzandlar ularning o`git, saboqlaridan kuch olib aqli etuk bo`lib ulg`aygan. Davlatga, millat ma`naviyatiga bosh bo`lgan. To`marisdan matonatni, Saroymulkxonim, Nodirabegim va Zulfiyaxonimdan aqlu zako, oilaparvarlik meros qilib olgan  o`zbek ayollari  salohiyati bilan qanday millatning vakilasi ekanini har qadamda namoyon etmoqda.
Yangi O`zbekiston – ma`rifatparvar davlat.
Joriy yilning 1 martida davlatimiz rahbari raisligida bo`lib o`tgan  videoselektorda xotin-qizlarni qo`llab-quvvatlash tizimini yangi bosqichga ko`tarish va ayollarning jamiyatdagi o`rnini yanada yuksaltirish va mustahkamlash, shuningdek, ularning ijtimoiy himoyasini kuchaytirish, oilaviy zo`ravonlikning oldini olish, gender tenglikni qaror toptirishga qaratilgan muhim chora-tadbirlar belgilandi.
Xotin-qizlar va oila ishlari qo`mitasi tashkil etildi. Yurtimiz ayollariga g`amxo`rlik ko`rsatish, ularni qo`llab-quvvatlash bo`yicha bir qator vazifalar ilgari surildi.
Yangi O`zbekistonning ayollari uchun yangicha yondashuv va dunyoqarash bilan yangi imkoniyatlar, yangi imtiyozlar joriy etildi.
Jumladan, xususiy sektorda rasmiy ishlayotgan ayollarga homiladorlik nafaqasi davlat tomonidan kafolatli to`lab beriladi, ehtiyojmand yolg`iz ayollarning farzandlari uchun davlat bog`chalari to`lovi byujdetdan qoplab beriladi, 2022-2026 yillarga mo`ljallangan Xotin-qizlar ta`limini qo`llab-quvvatlash dasturi qabul qilinadi. Poytaxtda asosan xotin-qizlarni o`qitish uchun davlat-xususiy sherikchilik asosida to`qimachilik sohasida alohida universitet tashkil etiladi. Joylarda uning texnikumlari ham ochiladi.
Ayollarimiz ulushi past bo`lgan aniq fanlar, texnika va huquqshunoslik yo`nalishidagi OTMlarda xotin-qiz talabalar ulushi hozirgi 24 foizdan 40 foizgacha etkaziladi. Yangi o`quv yilidan boshlab oliygoh, texnikum va kollejlarda o`qiyotgan qizlarga ta`lim kontraktlarini to`lash uchun, ilk marotaba, 7 yil muddatga foizsiz kredit berish joriy qilinadi.
Bu kabi imtiyoz, g`amxo`rlik, xotin-qizlarni e`zozlash va mavqeini oshirish ishlari Yangi O`zbekiston – yangicha dunyoqarashga mos va xos, albatta.
Davlatimiz rahbari  tomonidan ilgari surilayotgan mazkur g`oyalarni tadbiq etish va amalga oshirishda xalqimiz ayollarning tafakkuri, ilm ziyosiga, ularning shijoatu matonatiga tayanadi. Obro`-e`tiborli, katta hayotiy tajribaga ega “Oqila ayollar” harakatini tashkil qilishni taklif etib, muhtaram yurtboshimiz:
"Bu harakat tom ma`noda “mahallaning vijdoni”ga aylanishi kerak. Chunki, ma`rifatli jamiyatni ma`rifatli onalarsiz qurib bo`lmaydi”, deb aytdilar.
Bugun viloyatimiz ayollarining 4 nafari Oliy Majlis Qonunchilik palatasida, 151 nafari xalq deputatlari viloyat, shahar va tuman kengashlarida faoliyat yuritmoqda.
Viloyatdagi mavjud korxona, tashkilotlarda ayni kunda 7 mingdan ortiq xotin-qizlar rahbarlik lavozimlarida ishlamoqda.
An`anaga ko`ra, joriy yilda ham Qashqadaryolik 17 nafar ayol jamiyatdagi va davlat hayotidagi faolligi uchun “Mo``tabar ayol” ko`krak nishoni bilan taqdirlandi. Iqtidori bilan tengdoshlariga o`rnak bo`lgan 2 nafar zukko qizimiz esa Zulfiya nomidagi Davlat mukofoti sovrindori bo`ldi.
Yana bir yuksak e`tirof! Buni g`urur va iftixor bilan aytish kerak, ya`ni kuni kecha 8 mart – Xalqaro xotin-qizlar kuni munosabati bilan Prezidentimiz Farmonlariga ko`ra mehnatda namuna ko`rsatgan 8 nafar viloyatimiz vakilasi yuksak davlat mukofoti bilan taqdirlandi.
Yildan-yil vohamiz ayollari o`z muvaffaqiyatlari ko`lamini kengaytirib borishayotgani bizni mamnun etadi. Qashqadaryoda 9 nafar fan doktori, 130 nafardan ortiq fan nomzodi, falsafa doktori bo`lgan ayollarimiz faoliyat yuritmoqda. Quvonarlisi ular o`z ilmiy salohiyatini namoyon etish bilan birga mamlakatimiz ilm-fan rivojiga munosib ulush qo`shib kelishyapti.
Tokioda bo`lib o`tgan yozgi olimpiya va paralimpiya o`yinlarida Vatanimiz sha`ni shavkatini dunyoga yoygan sportchi qizlarimiz Rayhona Qodirova, Asila Mirzayorova bilan biz haqli ravishda faxrlanamiz.
Fursatdan foydalanib, shunday oqila farzandni ulg`aytirgan ota-onalariga, ayniqsa onajonlariga samimiy minnatdorchilik bildiramiz.
Oilalar farovonligi haqida so`z ketsa, albatta, mamlakatimiz rahbari tomonidan xotin-qizlar tadbirkorligini qo`llab-quvvatlanayotgani, ular uchun alohida imtiyozlar yaratilayotgani alohida ta`kidlanadi. Bugun viloyatda 9 850 nafar tadbirkor, 515 nafar fermer, 7 362 nafar hunarmand xotin-qizlar faoliyat ko`rsatmoqda. Ular viloyatning sanoat ulushini oshirish, tadbirkorlikni qo`llab-quvvatlash, yangi ish o`rinlari yaratishda hissa qo`shishyapti.
Bu kabi yutuq va marralar zamirida dilbar, zukko onajonlarimizning, mehnatdan qochmaydigan, qilaman degan ishini maromiga etkazib bajaradigan va ahdini ustidan chiqadigan qashqadaryolik ayollarning fazilatlari, maqsad uchun astoydil mehnat qilishdek  ishtiyoqlari bor.
O`zbekiston inson qadri tobora yuksalib borayotgan davlat sifatida namoyon bo`lmoqda. Joriy yilning 28 yanvarida davlatimiz rahbari tomonidan imzolangan “2022-2026 yillarga mo`ljallangan Yangi O`zbekistonning taraqqiyot strategiyasi to`g`risida”gi farmon bilan xotin-qizlarning manfaatlarini, ijtimoiy-iqtisodiy qo`llab-quvvatlashga qaratilgan bir qator imtiyozlar belgilandi.
“Ijtimoiy himoya yagona reestri” axborot tizimida yordamga muhtoj ayollar, yoshlar va nogironligi bo`lgan shaxslar bo`yicha alohida ma`lumotlar bazasini yaratish, jumladan, “Temir daftar”, “Yoshlar daftari” va “Ayollar daftari”ni “Ijtimoiy himoya yagona reestri” bilan integrasiya qilinadi.
Ayollarga pensiya hisoblashda ularning bolani parvarishlash ta`tilida bo`lish vaqtining hammasini jamlaganda ish stajiga qo`shib hisoblanadigan 3 yillik davrni 6 yilga oshirish kabi bir qator vazifalar belgilandi. Joriy etilgan bu kabi imkoniyatlar, imtiyozlar - e`tibor va amaliy g`amxo`rlik ko`rsatishning yangi, yuksak bosqichini namoyon etadi.
Viloyatda "Ayollar daftari”ga kiritilgan ayollarga 24 mlrd 236 mln so`m mablag` sarflanib amaliy yordam ko`rsatildi.
840 nafar nogironligi bo`lgan xotin-qizlarning uy-joylari ta`mirlandi, Noturar joylarda istiqomat qilayotgan 1 589 nafar xotin-qizlarning ijara to`lovlari to`landi.
Bu kabi ishlar davlatimiz rahbarining tashabbus va ko`rsatmalari asosida tizimli davom ettirilmoqda.
Ayniqsa, yoshlar va ayollar tadbirkorligini qo`llab-quvvatlash, xotin-qizlarning kichik biznes yo`nalishidagi loyihalariga imtiyozli kreditlar ajratish, yangi uy-joylarga ega bo`lishi uchun byudjet hisobidan boshlang`ich badal to`lab berilishi, oliy o`quv yurtlariga talabalar qabul qilishda qizlar uchun alohida grantlar ajratilishi bu elimizning dilidagi gap bo`lmoqda, bu kabi imkoniyat va imtiyozlarni xotin-qizlarimiz katta quvonch bilan kutib olishmoqda.
Yangi O`zbekistonda bugun qo`lga kiritilayotgan yutuq va zafarlarda Sizning ham munosib ulushingiz borligini ta`kidlab, mehnatsevarlik, tashabbuskorlik, vatanpar-varlik fazilatlari uchun rahmat aytamiz.
Muhtaram onajonlar, aziz opa-singillar!
Biz Uchinchi Renessans poydevorini qurish, jamiyatda yangi ma`naviy makon yaratish haqida gapirar ekanmiz, bu ishlarni oila, onalar ma`naviyati bilan uzviy amalga oshirishimiz zarur. Har bir ona farzandining kelgusida hammadanda baxtli bo`lishini istaydi. Bugun biz Vatanning shon-shuhratini yuksaltiradigan tarixiy davrga qadam qo`ydik.
Shunday ekan, aziz onajonlar, muhtaram va munis ayollar, farzandingizning qalbiga ulug` maqsadlarni, ezgu g`oyalarni singdiring, buyuk orzularni joylashga intiling.
Aziz bayram ishtirokchilari! Vatan ichra mo``jaz vatan bo`lgan oilani ayol siymosi, uning mehri, yaratuvchan qo`llari, aql zakosi yanada nurli qiladi. Oila farovonligini oshirish, ahillik, o`zaro hurmat, ertangi kunga bo`lgan ishonch tuyg`ulari sizning fazilatlari bilan yanada qadr topadi.
Biz siz bilan hamisha faxrlanamiz! Sizga quvonch, mehr tortig` etishdan ruhlanamiz. Bu kabi e`zoz, ehtiromga munosib ekanligingizni baralla aytamiz!
Siz uchun barcha shart-sharoitlarni yaratish yo`lida davlatimiz rahbari boshchiliklarida biz o`zimizni hamisha burchli sezamiz.
Oilangiz, farzandlaringiz va elu yurtimiz baxtiga sog`u salomat bo`ling. Xonadoningizni tinchlik, xotirjamlik, fayzu baraka tark etmasin.
Siz borsiz, umrimiz mazmunli, hayotimiz charog`on!
Bayramingiz muborak, aziz opa singillar, muhtarama onaxonlar!
E`tiboringiz uchun, rahmat!